pythainlp/thaigov-v2-corpus-22032023 huggingface dataset:
วันพฤหัสบดีที่ 9 มิถุนายน 2565
ผู้ช่วยปลัดฯ ดีอีเอส ร่วมงาน “24 ปี กกต. มาตรฐานการจัดการเลือกตั้ง”
ผู้ช่วยปลัดฯ ดีอีเอส ร่วมงาน “24 ปี กกต. มาตรฐานการจัดการเลือกตั้ง”
เมื่อวันที่9มิถุนายน2565พ.ต.อ.อัครพลบุณโยปัษฎัมภ์ผู้ช่วยปลัดกระทรวงดิจิทัลเพื่อเศรษฐกิจและสังคมเข้าร่วมงานวันสถาปนาสำนักงานคณะกรรมการการเลือกตั้งครบรอบ24ปีณสำนักงานคณะกรรมการการเลือกตั้งศูนย์ราชการฯแจ้งวัฒนะโดยการจัดงานภายใต้แนวคิด“24ปีกกต.มาตรฐานการจัดการเลือกตั้ง”ว่าตลอดระยะเวลา24ปีสำนักงานกกต.ไม่เคยหยุดนิ่งเพื่อให้บรรลุเป้าหมายแม้ว่าจะต้องเผชิญกับสถานการณ์หรือภาวะวิกฤตินานับประการที่ยากจะหลีกเลี่ยงได้ทั้งสถานการณ์การแพร่ระบาดของโรคติดเชื้อไวรัสโคโรนา2019การเปลี่ยนแปลงของรัฐธรรมนูญและกฎหมายประกอบรัฐธรรมนูญเป็นต้น
**************
วันอังคารที่ 22 กุมภาพันธ์ 2565
ครม.อนุมัติ 7,660 ลบ. โครงการประกันรายได้เกษตรกรชาวสวนปาล์มน้ำมันปี 64–65
ครม.อนุมัติ 7,660 ลบ. โครงการประกันรายได้เกษตรกรชาวสวนปาล์มน้ำมันปี 64–65
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 22 กุมภาพันธ์ 2565 ว่า ครม.อนุมัติโครงการประกันรายได้เกษตรกรชาวสวนปาล์มน้ำมันปี 64–65 วงเงิน 7,660 ล้านบาท ตามที่กระทรวงพาณิชย์เสนอ เพื่อสร้างความมั่นคงทางรายได้ในช่วงที่ราคาผลผลิตตกต่ำแก่เกษตรกรผู้ปลูกปาล์มน้ำมันทั่วประเทศประมาณ 3.8 แสนราย โดยยังคงหลักการเดิมเช่นเดียวกับในครั้งที่ผ่านมา คือ กำหนดราคาประกันของปาล์มทะลาย (อัตราน้ำมันร้อยละ 18) กิโลกรัมละ 4 บาท ให้ความช่วยเหลือครัวเรือนละไม่เกิน 25 ไร่ โดยเป็นเกษตรกรผู้ปลูกปาล์มน้ำมันที่ขึ้นทะเบียนเกษตรกรไว้กับกรมส่งเสริมการเกษตรและต้องเป็นพื้นที่ปลูกต้นปาล์มอายุ 3 ปีขึ้นไปที่ให้ผลผลิตแล้ว ส่วนระยะเวลาการจ่ายเงินประกันรายได้จะเริ่มตั้งแต่เดือนกันยายน 2564 – สิงหาคม 2565
ที่ผ่านมาโครงการประกันรายได้เกษตรกรชาวสวนปาล์มน้ำมันปี 64 รัฐบาลไม่มีการจ่ายเงินชดเชยส่วนต่างตลอดทั้งโครงการ เนื่องจากความต้องการใช้น้ำมันปาล์มในการบริโภคและพลังงานทดแทนเพิ่มขึ้น ส่งผลให้ปาล์มทะลายมีราคาเฉลี่ยทั้งปี 64 อยู่ที่ประมาณ 6.9 บาทต่อกิโลกรัม ซึ่งสูงกว่าราคาประกันรายได้ที่กำหนดไว้ 4 บาทต่อกิโลกรัม ตลอดทั้งปี
-----------------------
วันพุธที่ 27 เมษายน 2565
กรุงไทยเตรียมขายหุ้นกู้อนุพันธ์แฝง “กรุงไทย J.P. Morgan MOZAIC XRP” ชูกระจายความเสี่ยง-คุ้มครองเงินต้น 100%
ธนาคารกรุงไทยเตรียมออกหุ้นกู้อนุพันธ์แฝง “กรุงไทย J.P. Morgan MOZAIC XRP” พฤษภาคมนี้ ชูจุดเด่นกระจายความเสี่ยงในสินทรัพย์หลากหลาย คุ้มครองเงินต้น 100% ตอบโจทย์ลงทุนท่ามกลางภาวะเศรษฐกิจผันผวน
นายรวินทร์ บุญญานุสาสน์ รองกรรมการผู้จัดการใหญ่ สายงานธุรกิจตลาดเงินตลาดทุน ธนาคารกรุงไทย เปิดเผยว่า ธนาคารพัฒนาผลิตภัณฑ์การเงินและการลงทุนใหม่ๆ อย่างต่อเนื่อง เพื่อตอบโจทย์ความต้องการของลูกค้าทุกกลุ่ม ล่าสุด มีแผนออกจำหน่ายหุ้นกู้อนุพันธ์แฝง “กรุงไทย J.P.Morgan MOZAIC XRP” ซึ่งจ่ายผลตอบแทนอ้างอิงกับดัชนีกลุ่ม J.P. Morgan Mozaic XRP ซึ่งเป็นดัชนีที่เข้าลงทุนในสินทรัพย์ทั่วโลกที่หลากหลาย อาทิ พันธบัตร หุ้นกู้ หุ้น ทองคำ น้ำมัน และสกุลเงินหลักของโลก โดยมีจุดเด่นด้านกลยุทธ์กระจายความเสี่ยง มุ่งสร้างผลตอบแทนต่อเนื่องในทุกสภาวะตลาดที่เปลี่ยนแปลง และคุ้มครองเงินต้น 100% เมื่อถือจนครบกำหนด
ปัจจุบันประเทศไทย และทั่วโลกกำลังเผชิญกับสถานการณ์ราคาสินค้าที่แพงขึ้น และราคาพลังงานที่เพิ่มสูงขึ้น หรือภาวะเงินเฟ้อ อย่างไรก็ตามการกลายพันธุ์ และระบาดต่อเนื่องของเชื้อโควิด-19 ยังเป็นตัวฉุดเศรษฐกิจโลก ทำให้เริ่มเกิดความกังวลว่าเศรษฐกิจโลกโดยรวมกำลังประสบปัญหา Stagflation หรือภาวะเงินเฟ้อสูง แต่เศรษฐกิจเติบโตได้น้อย จึงเป็นเรื่องที่ท้าทายสำหรับนักลงทุนที่จะจับจังหวะตลาด เข้าลงทุนในสินทรัพย์ใดสินทรัพย์หนึ่ง ไม่ว่าจะเป็นหุ้น ตราสารหนี้ ราคาสินค้าโภคภัณฑ์ ล้วนแล้วแต่ผันผวนสูงมากในช่วงที่ผ่านมา ธนาคารกรุงไทยจึงเตรียมออกจำหน่ายหุ้นกู้อนุพันธ์แฝงของธนาคาร ประเภทคุ้มครองเงินต้น จ่ายผลตอบแทนอ้างอิงกับดัชนี เป็นครั้งที่ 4 โดยหุ้นกู้อนุพันธ์แฝงรุ่นนี้ จะจ่ายผลตอบแทนอ้างอิงกับดัชนีกลุ่ม J.P. Morgan Mozaic XRP (MOZAIC XRP) ซึ่งเป็นดัชนีที่เข้าลงทุนกระจายในหลากหลายสินทรัพย์ทั่วโลก อาทิเช่น พันธบัตร หุ้นกู้ หุ้น สินค้าโภคภัณฑ์ (เช่น ทองคำ น้ำมัน) และสกุลเงินหลักของโลก โดยมีจุดเด่นด้านกลยุทธ์กระจายความเสี่ยง มุ่งสร้างผลตอบแทนในทุกสภาวะตลาดที่เปลี่ยนแปลง และที่สำคัญธนาคารกรุงไทยยังคุ้มครองเงินต้นให้ 100% เมื่อถือจนครบกำหนดอีกด้วย
“สินทรัพย์แต่ละประเภทจะให้ผลตอบแทนที่ดีในภาวะตลาดที่ต่างกัน เช่นหากเศรษฐกิจเติบโต เงินเฟ้อไม่มาก การลงทุนในหุ้นจะให้ผลตอบแทนที่ดี แต่หากเศรษฐกิจชะลอตัว ตราสารหนี้ เช่นพันธบัตร จะเป็นทางเลือกที่เหมาะสมกว่า ดังนั้น ภายใต้สภาวะตลาดที่ผันผวน และความไม่แน่นอนของเศรษฐกิจโลก นักลงทุนควรกระจายลงทุนในหลากหลายสินทรัพย์ (Multi-asset investment) เพื่อกระจายความเสี่ยง ซึ่งดัชนีกลุ่ม J.P. Morgan MOZAIC XRP ที่ธนาคารคัดเลือกมาในครั้งนี้ มีกลยุทธ์แบบกระจายการลงทุน และยังปรับสัดส่วนการลงทุนสม่ำเสมอ เพื่อพร้อมรับตลาดที่ผันผวน และมุ่งทำผลตอบแทนต่อเนื่องในทุกสภาวะตลาด โดยธนาคารคุ้มครองเงินต้นให้เต็มจำนวน และไม่มีค่าธรรมเนียมการจัดการอีกด้วย” นายรวินทร์ กล่าว
ทั้งนี้ ธนาคารคาดว่าจะเปิดจองหุ้นกู้อนุพันธ์แฝง “กรุงไทย J.P. Morgan MOZAIC XRP” ช่วงเดือนพฤษภาคม 2565 โดยเสนอขายแก่นักลงทุนรายใหญ่ และนักลงทุนสถาบัน โดยผู้ที่สนใจสามารถศึกษารายละเอียดได้ที่ www.krungthai.com ติดต่อสอบถามรายละเอียดเพิ่มเติมได้ที่ 02-208-4691, 02-208-4673, 02-208-4818 หรือสแกน QR Code เพื่อกรอกข้อมูลให้เจ้าหน้าที่ติดต่อกลับ
วันอังคารที่ 22 กุมภาพันธ์ 2565
ปลัด สธ. เปิดอาคารผู้ป่วยนอก 6 ชั้น รพ.พะเยา ให้บริการจุดเดียวเบ็ดเสร็จ ลดความแออัด เพิ่มความสะดวก
ปลัดกระทรวงสาธารณสุข เปิดอาคาร “ผู้ป่วยนอก 6 ชั้น” โรงพยาบาลพะเยา ขยายบริการผู้ป่วยนอกแบบจุดเดียวเบ็ดเสร็จ พร้อมศูนย์ส่งต่อแบบไร้รอยต่อ เพิ่มความสะดวกรวดเร็วในการบริการ
ปลัดกระทรวงสาธารณสุข เปิดอาคาร “ผู้ป่วยนอก 6 ชั้น” โรงพยาบาลพะเยา ขยายบริการผู้ป่วยนอกแบบจุดเดียวเบ็ดเสร็จ พร้อมศูนย์ส่งต่อแบบไร้รอยต่อ เพิ่มความสะดวกรวดเร็วในการบริการ ลดความแออัดลดการรอคอย และลดค่าใช้จ่ายการเดินทาง
วันนี้ (22 กุมภาพันธ์ 2565) ที่โรงพยาบาลพะเยา อำเภอเมือง จังหวัดพะเยา นายแพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วย นายศักดิ์ฤทธิ์ สลักคำ ผู้ว่าราชการจังหวัดพะเยา นายแพทย์สมฤกษ์ จึงสมาน ผู้ตรวจราชการเขตสุขภาพที่ 1 นายแพทย์ศุภชัย บุญอำพันธ์ นายแพทย์สาธารณสุขจังหวัดพะเยา และคณะ ร่วมพิธีเปิดอาคาร “ผู้ป่วยนอก 6 ชั้น” โรงพยาบาลพะเยา และตรวจเยี่ยมให้กำลังใจเจ้าหน้าที่ บุคลากรทางการแพทย์ในการปฏิบัติงาน พร้อมทั้งให้สัมภาษณ์ว่า โรงพยาบาลพะเยาเป็นโรงพยาบาลประจำจังหวัด มีบุคลากรทางการแพทย์และสาธารณสุข 1,400 คน มีแพทย์ทั้งหมด 92 คน ให้การดูแลสุขภาพประชาชนชาวพะเยาและจังหวัดใกล้เคียง มีผู้รับบริการเฉลี่ยวันละ 1,500-1,600 คน ได้พัฒนาศักยภาพการให้บริการอย่างต่อเนื่อง
จนเป็นที่เชื่อถือและไว้วางใจของประชาชน จึงขยายส่วนบริการผู้ป่วยนอก เพื่อรองรับจำนวนผู้ป่วยที่มีแนวโน้มเพิ่มขึ้นในอนาคต
นายแพทย์เกียรติภูมิ กล่าวต่อว่า อาคารผู้ป่วยนอก 6 ชั้น เป็นการรวมบริการผู้ป่วยนอกทั้งหมดมาไว้แห่งเดียว อาทิ คลินิกศัลยกรรมกระดูก คลินิกอายุรกรรม คลินิกศัลยกรรม ห้องตรวจคลื่นไฟฟ้าหัวใจ คลินิกจักษุ คลินิกโสต ศอ นาสิก คลินิกกุมารเวชกรรม บริการทันตกรรม พร้อมการตรวจสอบสิทธิ์ การตรวจทางห้องปฏิบัติการ ให้บริการตรวจรักษา จ่ายาแบบเบ็ดเสร็จ และยังมีศูนย์ส่งต่อเพิ่มศักยภาพบริการแบบไร้รอยต่อในเขตสุขภาพและระหว่างเขตสุขภาพ ทั้งนี้ เป็นไปตามนโยบายของกระทรวงสาธารณสุข ที่มีเป้าหมายให้ประชาชนได้รับบริการด้านการแพทย์ที่สะดวกรวดเร็วและมีคุณภาพ ในสถานพยาบาลใกล้บ้านช่วยลดความแออัด ลดการรอคอย และลดภาระค่าใช้จ่ายในการเดินทาง
**************************************** 22 กุมภาพันธ์ 2565
วันอาทิตย์ที่ 3 ตุลาคม 2564
นายกรัฐมนตรีเร่งหน่วยงานรัฐสำรวจพร้อมปรับปรุงกฎ ระเบียบ การเบิกจ่ายให้สอดคล้องระบบการทำงานรัฐบาลดิจิทัล และวิถีปฏิบัติใหม่ หนุนการจัดประชุมภาครัฐเป็นกลไกฟื้นเศรษฐกิจ
นายกรัฐมนตรีเร่งหน่วยงานรัฐสำรวจพร้อมปรับปรุงกฎ ระเบียบ การเบิกจ่ายให้สอดคล้องระบบการทำงานรัฐบาลดิจิทัล และวิถีปฏิบัติใหม่ หนุนการจัดประชุมภาครัฐเป็นกลไกฟื้นเศรษฐกิจ
วันที่ 3 ต.ค. 2564 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและ รมว.กลาโหม ได้รับรายงานจากสำนักงานสภาพัฒนาการเศรษฐกิจและสังคมแห่งชาติ (สศช.) หรือสภาพัฒน์ ถึงความก้าวหน้าการขับเคลื่อนยุทธศาสตร์ชาติ ด้านการปรับสมดุลและพัฒนาระบบการบริหารจัดการภาครัฐ โดยการนำนวัตกรรม เทคโนโลยี และระบบการทำงานที่เป็นดิจิทัลมาประยุกต์ใช้อย่างคุ้มค่าและเชื่อมโยงกัน
ทั้งนี้ พบว่าหลายหน่วยงานมีการปรับเปลี่ยนระบบการทำงานไปสู่เป้าหมายการเป็นรัฐบาลดิจิทัล แต่ยังมีปัญหากฎระเบียบและข้อบังคับภายในของหน่วยราชการบางประการที่ยังเป็นข้อจำกัดในการนำเทคโลยีดิจิทัลมาประยุกต์ใช้ในทางปฏิบัติ โดยเฉพาะการบริหารจัดการภายใน เช่น การจัดประชุมที่แม้ว่าปัจจุบันจะสามารถดำเนินการในรูปแบบละช่องทางดิจิทัลตาม พ.ร.ก. ว่าด้วยการประชุมอิเล็กทรอนิกส์ พ.ศ. 2563 ได้และสามารถเบิกจ่ายเงินให้แก่ผู้มีสิทธิรับเงินผ่านระบบอิเล็กทรอนิกส์(e-payment) ตามระเบียบกระทรวงการคลังได้
แต่ในหลายหน่วยงานยังคงกำหนดให้ต้องดำเนินการด้วยเอกสาร หนังสือราชการ หรือจำกัดวิธีการติดต่อราชการเฉพาะการติดต่อด้วยตัวบุคคล ณ สถานที่ทำการ ส่งผลให้การอนุมัติการจัดประชุมและการเบิกจ่ายค่าเบี้ยเลี้ยงเป็นไปอย่างไม่สะดวก รวดเร็ว และไม่เป็นไปตามวิถีปฏิบัติใหม่ (New Normal) ภายใต้ช่วงที่ยังมีการแพร่ระบาดของโรคโควิด-19
น.ส.ไตรศุลี กล่าวว่า นายกรัฐมนตรีจึงได้มีข้อสั่งการให้หน่วยงานรัฐทุกหน่วยงานเร่งตรวจสอบและปรับปรุงกฎ ระเบียบ ข้อปฏิบัติภายในหน่วยงานให้รองรับและสนับสนุนการนำนวัตกรรม เทคโนโลยี และระบบการทำงานที่เป็นดิจิทัลมาประยุกต์ให้สอดคล้องกับการพัฒนารัฐบาลดิจิทัลให้เกิดเป็นรูปธรรม
นอกจากนี้ หากสามารถพัฒนาระเบียบให้การเบิกจ่ายมีความคล่องตัว เอื้อให้จัดประชุมของหน่วยงานรัฐได้สะดวกขึ้น จะมีส่วนสำคัญให้โครงการต่างๆ โดยเฉพาะที่ต้องมีการจัดประชุมสัมมนาที่ต้องหยุดชะงักในช่วงมีการแพร่ระบาดของโรคโควิด-19 กลับมาดำเนินการรวดเร็ว และในระยะต่อไปเมื่อสถานการณ์แพร่ระบาดคลี่คลาย ศบค. จะมีการอนุญาตให้จัดประชุมสัมมนาแบบรวมตัวได้ การประชุมหน่วยงานรัฐก็จะเป็นกลไกสำคัญในการฟื้นฟูเศรษฐกิจ ภาคธุรกิจโรงแรมและการท่องเที่ยวในระยะต่อไปได้ด้วย
--------------------
วันเสาร์ที่ 16 กรกฎาคม 2565
โฆษกรัฐบาลเผย “นายกฯ” พอใจยอดส่งออกผลไม้ไทยไปจีนครึ่งปีแรกทะลุ 1 ล้านตัน สร้างรายได้เข้าประเทศกว่า 8 หมื่นล้านบาท ย้ำเร่งเดินหน้ายกระดับคุณภาพมาตรฐานผลไม้ไทยตลอดห่วงโซ่การผลิต
โฆษกรัฐบาลเผย “นายกฯ” พอใจยอดส่งออกผลไม้ไทยไปจีนครึ่งปีแรกทะลุ 1 ล้านตัน สร้างรายได้เข้าประเทศกว่า 8 หมื่นล้านบาท ย้ำเร่งเดินหน้ายกระดับคุณภาพมาตรฐานผลไม้ไทยตลอดห่วงโซ่การผลิต รองรับการแข่งขันที่จะเพิ่มขึ้นในตลาดส่งออกจีน-ทั่วโลก
วันที่ 16 กรกฎาคม 2565 นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามการส่งออกผลไม้ของไทยไปจีนโดยนายกรัฐมนตรีชื่นชมการดำเนินงานของคณะกรรมการพัฒนาและบริหารจัดการผลไม้ หรือฟรุ้ทบอร์ด (Fruit Board) ที่มีนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์เป็นประธาน รายงานผลงานการส่งออกผลไม้ของไทยไปจีนครึ่งปีแรก 2565 ได้เกิน 1 ล้านตัน ซึ่งมากกว่าปีที่แล้วกว่า 120,000 ตัน สามารถสร้างรายได้ให้เกษตรกรผู้ประกอบการและประเทศกว่า 8 หมื่นล้านบาท โดยนายกรัฐมนตรีได้กำชับให้ฟรุ้ทบอร์ดติดตามสถานการณ์การผลิตไม้ผลปี 2565 เพื่อป้องกันการเกิดปัญหาในการกระจายผลผลิตผลไม้ของเกษตรกร รวมทั้งให้เดินหน้ายกระดับนโยบายคุณภาพและมาตรฐานผลไม้ เร่งเดินหน้าแผนปฏิบัติการพัฒนาผลไม้ปี 2565-2570
โฆษกประจำสำนักนายกรัฐมนตรีกล่าวว่า นายกรัฐมนตรียังกำชับให้คาดการณ์ผลผลิต และติดตามสถานการณ์การขนส่ง เพื่อปรับกลยุทธ์ในการในการกระจายผลผลิตผลไม้ของเกษตรกรไม่ให้เกิดปัญหาต่อไป รวมทั้งให้เดินหน้ายกระดับนโยบายคุณภาพและมาตรฐานผลไม้ เร่งเดินหน้าแผนปฏิบัติการพัฒนาผลไม้ปี 2565-2570 เพื่อเพิ่มศักยภาพสู่เป้าหมายเกษตรมูลค่าสูง เน้นการพัฒนาพันธ์ุ การใช้เทคโนโลยีในการผลิต การเพิ่มการแปรรูปสร้างมูลค่าเพิ่ม การสร้างแบรนด์ผลไม้ การขยายตลาดทั้งใน-ต่างประเทศ เพิ่มประสิทธิภาพและขีดความสามารถในการแข่งขันของผลไม้ไทยตลอดห่วงโซ่การผลิต การแปรรูป ตลอดจนการแข่งขันที่จะเพิ่มขึ้นในตลาดส่งออกในจีนและทั่วโลกด้วย
“ด้วยความได้เปรียบในพื้นที่ภาคการเกษตรของไทย มีผลผลิตเป็นที่ต้องการและยอมรับจากทั่วโลก ซึ่งผลไม้ไทยเป็นพืชที่มีความสำคัญทางเศรษฐกิจและมีมูลค่าการส่งออกสูง สร้างรายได้เข้าประเทศไทยปีละหลายล้านบาท ขอบคุณเกษตรกรและผู้ประกอบการที่ร่วมกันดำเนินตามมาตรการของรัฐอย่างเข้มงวด เพื่อชื่อเสียงของประเทศในการส่งออกสินค้าที่มีประสิทธิภาพ และมีคุณภาพ โดยนายกรัฐมนตรีกำชับให้ทุกหน่วยงานร่วมกันผลักดัน ส่งเสริมการส่งออกผลไม้ไทยให้ขยายสู่ประเทศต่าง ๆ ด้วยคุณภาพและปลอดภัยได้มาตรฐาน” นายธนกร กล่าว
วันอังคารที่ 12 กรกฎาคม 2565
7 หน่วยงานภาครัฐ ผนึกกำลังอำนวยความสะดวกประชาชน เปิดช่องทางใหม่รับเรื่องร้องทุกข์จากผู้บริโภค บน ‘แอปฯ ทางรัฐ’ สะดวก ครบ จบในแอปฯ เดียว
7 หน่วยงานภาครัฐ ผนึกกำลังอำนวยความสะดวกประชาชน เปิดช่องทางใหม่รับเรื่องร้องทุกข์จากผู้บริโภค บน ‘แอปฯ ทางรัฐ’ สะดวก ครบ จบในแอปฯ เดียว
วันนี้ (12 กรกฎาคม 2565) เวลา 08.00 น. ณ ห้องประชุม 301 ตึกบัญชาการ 1 ทำเนียบรัฐบาล นายอนุชา นาคาศัย รัฐมนตรีประจำสำนักนายกรัฐมนตรี พร้อมด้วย พลเอก อกนิษฐ์ หมื่นสวัสดิ์ ประธานคณะกรรมาธิการการบริหารราชการแผ่นดิน วุฒิสภา ร่วมเป็นสักขีพยานในพิธีลงนามบันทึกความร่วมมือ (MOU) การให้บริการอำนวยความสะดวกประชาชนระดับพื้นที่ ผ่านการใช้งาน ‘แอปพลิเคชันทางรัฐ’ ระหว่าง 7 พันธมิตรสำคัญ ได้แก่ กระทรวงดิจิทัลเพื่อเศรษฐกิจและสังคม กระทรวงมหาดไทย สำนักงานปลัดสำนักนายกรัฐมนตรี สำนักงานคณะกรรมการพัฒนาระบบราชการ กรมประชาสัมพันธ์ สำนักงานคณะกรรมการคุ้มครองผู้บริโภค และสำนักงานพัฒนารัฐบาลดิจิทัล (องค์การมหาชน)
พิธีการลงนามความร่วมมือ การให้บริการอำนวยความสะดวกประชาชนระดับพื้นที่ครั้งนี้ เป็นการผนึกกำลังของ 7 หน่วยงานข้างต้น เพื่ออำนวยความสะดวกและให้บริการประชาชน สะดวก ครบ จบในแอปฯ เดียว โดยรวมศูนย์บริการเบ็ดเสร็จ (One Stop Service) เพื่อให้ประชาชนสามารถเข้าถึงการใช้งานได้อย่างทั่วถึง คลอบคลุม ผ่านช่องทาง ‘แอปพลิเคชันทางรัฐ’ ที่พัฒนาโดยสำนักงานพัฒนารัฐบาลดิจิทัล (องค์การมหาชน) โดยนำบริการต่างๆ มารวบรวมในแอปพลิเคชัน อาทิ ศูนย์รับเรื่องราวร้องทุกข์ของรัฐบาล 1111 ศูนย์ดำรงธรรมจังหวัด การรับและติดตามเรื่องราวร้องทุกข์ของ สคบ. ระบบศูนย์รวมข้อมูลเพื่อติดต่อราชการ (info.go.th) ระบบพอร์ทัลกลางเพื่อประชาชน (Citizen Portal) การตรวจสอบเบี้ยยังชีพ การชำระค่าอุปโภคบริโภค การชำระค่าปรับ เป็นต้น
รัฐมนตรีประจำสำนักนายกรัฐมนตรี กล่าวว่า ตามที่รัฐบาลได้กำหนดไว้ในยุทธศาสตร์ชาติ 20 ปี เรื่องการบริการประชาชนและประสิทธิภาพภาครัฐ (พ.ศ.2561 - 2580) ในด้านการพัฒนาการให้บริการภาครัฐผ่านการนำเทคโนโลยีดิจิทัลมาประยุกต์ใช้ตั้งแต่ต้นจนจบกระบวนการ รัฐบาลให้จึงให้ความสำคัญในการขับเคลื่อนการพัฒนาภาครัฐสู่การเป็น “รัฐบาลดิจิทัล” ก้าวข้ามขีดจำกัดการบริการภาครัฐที่จะเพิ่มความสะดวกให้ภาคประชาชนและภาคเอกชน จากแบบแอนะล็อกสู่บริการภาครัฐแบบเบ็ดเสร็จ ครบวงจร ณ จุดเดียว หรือ One Stop Service (OSS) เพื่อลดภาระค่าใช้จ่ายของประชาชน ลดขั้นตอนที่ยุ่งยาก ลดข้อจำกัดที่เป็นปัญหาอุปสรรคต่อการทำธุรกิจและการดำรงชีวิตของประชาชน
ด้าน พลเอก อกนิษฐ์ฯ กล่าวว่า รู้สึกยินดีที่รัฐบาลให้ความสนใจและผลักดันการบริการประชาชนเบ็ดเสร็จในจุดเดียวได้สำเร็จ สำหรับหน้าที่และอำนาจของวุฒิสภา คือ การติดตาม เร่งรัดนโยบายการปฏิรูปประเทศ ตามรัฐธรรมนูญ มาตรา 270 ซึ่งจากการติดตามและเสนอแนะ พบว่าวันนี้เป็นก้าวแรกของความสำเร็จที่จะทำให้การบริการประชาชนแบบเบ็ดเสร็จบรรลุตามวัตถุประสงค์ และสามารถพัฒนาสู่การเป็นรัฐบาลดิจิทัลในอนาคตได้ ทั้งนี้ประโยชน์สูงสุดต้องเกิดขึ้นกับประชาชน ให้สามารถเข้าถึงบริการภาครัฐได้อย่างสะดวก รวดเร็ว และไม่ยุ่งยาก
วันอังคารที่ 22 กุมภาพันธ์ 2565
ครม. เห็นชอบลดภาษีอากรขาเข้าสำหรับรถยนต์ไฟฟ้าแบบแบตเตอรี่สำเร็จรูป (CBU) ราคาขายปลีกไม่เกิน 2 ล้านบาท ลดสูงสุดร้อยละ 40 ขณะที่ราคาขายตั้งแต่ 2-7 ล้านบาท
ครม. เห็นชอบลดภาษีอากรขาเข้าสำหรับรถยนต์ไฟฟ้าแบบแบตเตอรี่สำเร็จรูป (CBU) ราคาขายปลีกไม่เกิน 2 ล้านบาท ลดสูงสุดร้อยละ 40 ขณะที่ราคาขายตั้งแต่ 2-7 ล้านบาท ลดลงสูงสุดร้อยละ 20  ในช่วง 2 ปี   65-66
วันที่ 22 กุมภาพันธ์ 2565 นายธนกร วังบุญคงชนะ โฆษกประจำสำนักนายกรัฐมนตรี เผย วันนี้ ที่ประชุมคณะรัฐมนตรี เห็นชอบร่างประกาศกระทรวงการคลัง เรื่อง การลดอัตราอากรและยกเว้นอากรศุลกากร สำหรับรถยนต์ไฟฟ้าแบบแบตเตอรี่สำเร็จรูป (CBU) โดย ครม. ยังเห็นควรให้ระบุวันมีผลใช้บังคับของร่างประกาศฯ ให้สอดคล้องกับมติ คณะกรรมการนโยบายยานยนต์ไฟฟ้าแห่งชาติ ครั้งที่ 3/64 (ครั้งที่ 4) และครั้งที่ 1/65 (ครั้งที่ 5) เมื่อวันที่ 14 ม.ค. 65โดยมีการปรับลดอัตราอากรและยกเว้นอากรศุลกากรสำหรับ รถยนต์ไฟฟ้าแบบแบตเตอรี่ (CBU) ประกอบสำเร็จรูปนำเข้าทั้งคัน ที่ได้รับสิทธิพิเศษทางอากรศุลกากรภายใต้ความตกลงเขตการค้าเสรี (FTA) และการนำเข้าทั่วไป ในปี 65-66 ดังนี้
1. ราคาขายปลีกแนะนำ ไม่เกิน 2 ล้านบาท กรณีใช้สิทธิ FTA อากรไม่เกินร้อยละ 40 ให้ยกเว้นอากร/ ใช้
สิทธิ FTA อากรเกินร้อยละ 40 ให้ลดลงอีกร้อยละ 40 สำหรับกรณีนำเข้าทั่วไป อากรร้อยละ 80 ให้ลดลงเหลือร้อยละ 40
2. ราคาขายปลีกตั้งแต่ 2-7 ล้านบาท กรณีใช้สิทธิ FTA อากรไม่เกินร้อยละ 20 ให้ยกเว้นอากร/ ใช้สิทธิ
FTA อากรเกินร้อยละ 20 ให้ลดลงอีกร้อยละ 20 สำหรับอัตราอากรนำเข้าทั่วไปให้ลดลงเหลือร้อยละ 60
โฆษกประจำสำนักนายกรัฐมนตรี เปิดเผยว่า การลดอัตราอากรและยกเว้นอากรศุลกากรดังกล่าว ให้ใช้สำหรับรถยนต์ไฟฟ้าแบบ CBU ที่มีหนังสือรับรองการได้รับสิทธิชำระภาษี สำหรับรถยนต์ไฟฟ้าขนาดเล็กหรือรถยนต์ไฟฟ้าขนาดกลาง จากกรมสรรพสามิต แม้คาดว่าจะทำให้ภาครัฐสูญเสีย รายได้ประมาณ 60,000 ล้านบาท แต่ช่วยส่งเสริมให้เกิดการใช้รถยนต์ไฟฟ้าภายในประเทศ ลดผลกระทบด้านสิ่งแวดล้อม และก่อให้เกิดการผลิตรถยนต์ไฟฟ้าในประเทศไทย
------------------------------
วันพฤหัสบดีที่ 29 กรกฎาคม 2564
นายกฯ หารือ เอกอัครราชทูตบราซิลฯ ฝ่ายบราซิลพร้อมสนับสนุนให้ชาวบราซิลเดินทางมาไทย ตามโครงการ Phuket Sandbox และ Samui Plus
นายกฯ หารือ เอกอัครราชทูตบราซิลฯ ฝ่ายบราซิลพร้อมสนับสนุนให้ชาวบราซิลเดินทางมาไทย ตามโครงการ Phuket Sandbox และ Samui Plus
วันนี้ (29 กรกฎาคม 2564) เวลา 14.30 น. ณ ห้องสีงาช้าง ตึกไทยคู่ฟ้า ทำเนียบรัฐบาล นางอานา ลูซี เชนทิล กาบรัล เพเทอร์เซิน (H.E. Mrs. Ana Lucy Gentil Cabral Petersen) เอกอัครราชทูตสหพันธ์สาธารณรัฐบราซิลประจำประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่ออำลาในโอกาสพ้นจากหน้าที่ ภายหลังเสร็จสิ้นการหารือ นายอนุชา บูรพชัยศรี โฆษกประจำสำนักนายกรัฐมนตรี เปิดเผยสาระสำคัญ ดังนี้
นายกรัฐมนตรีชื่นชมความสัมพันธ์ระหว่างไทยกับบราซิลที่ดำเนินมาอย่างราบรื่นยาวนาน พร้อมขอบคุณเอกอัครราชทูตบราซิลฯ ที่ทุ่มเทปฏิบัติหน้าที่เพื่อส่งเสริมความสัมพันธ์ระหว่างกันให้แน่นแฟ้นตลอดระยะเวลาที่ดำรงตำแหน่ง โดยเฉพาะการจัดกิจกรรมฉลองครบรอบ 60 ปี การสถาปนาความสัมพันธ์ทางการทูตไทย-บราซิล ที่ผ่านมา
เอกอัครราชทูตบราซิลฯ ขอบคุณนายกรัฐมนตรีที่สละเวลาให้เข้าเยี่ยมคารวะ เป็นเกียรติที่ได้ดำรงตำแหน่งเอกอัครราชทูตประจำประเทศไทยในช่วงตลอดเกือบ 4 ปี ได้รับทั้งประสบการณ์ และความรู้ ทั้งนี้ ยินดีกับความใกล้ชิดของไทยและบราซิลในด้านการค้า ซึ่งแม้ในช่วงสถานการณ์โควิด-19 มูลค่าทางการค้าระหว่างไทยกับบราซิลยังคงเพิ่มขึ้น และตั้งเป้าหมายให้เพิ่มมากขึ้นอีกในอนาคต นอกจากนี้ เอกอัครราชทูตบราซิลฯ ขอให้ไทยช่วยพิจารณาผลักดันความตกลงระหว่างกันให้เกิดผลเป็นรูปธรรมโดยเร็ว ตลอดจน ขอให้ไทยสนับสนุนบราซิลในการสมัครเป็นคู่เจรจาเฉพาะสาขาของอาเซียน (Sectoral Dialogue Partner) เพื่อเพิ่มพูนความร่วมมือบราซิลกับประเทศในอาเซียนมากขึ้น
โอกาสนี้ ทั้งสองฝ่ายได้แลกเปลี่ยนประสบการณ์ด้านการดำเนินนโยบายเพื่อจัดการสถานการณ์โควิด-19 และการบริหารวัคซีน โดยนายกรัฐมนตรีฝากความปรารถนาดีและส่งกำลังใจถึงนายจาอีร์ โบวโซนารู ประธานาธิบดีบราซิล ขอให้ผ่านความท้าทายนี้ไปให้ได้ ซึ่งหวังว่าภายหลังจากนี้ ไทยและบราซิลจะได้ร่วมมือกันดำเนินนโยบายด้านการฟื้นฟูเน้นการสร้างสมดุลทางเศรษฐกิจควบคู่กับการพัฒนามาตรการด้านสาธารณสุข
นอกจากนี้ นายกรัฐมนตรีชื่นชมบราซิลที่สามารถบริหารจัดการเพื่อฉีดวัคซีนโควิด-19 แก่ประชาชนได้มากที่สุดเป็นอันดับที่สี่ของโลก ด้านเอกอัครราชทูตบราซิลฯ พร้อมสนับสนุนและประชาสัมพันธ์ให้ชาวบราซิลที่สนใจ และพร้อมปฏิบัติตามมาตรการที่ไทยกำหนด เดินทางมาท่องเที่ยว ที่ไทยตามโครงการ Phuket Sandbox และ Samui Plus
วันอังคารที่ 8 มีนาคม 2565
การประชุมคณะทำงานกองทุน เพื่อการส่งเสริมการอนุรักษ์พลังงาน ของสำนักงานปลัดกระทรวงอุตสาหกรรม ครั้งที่ 1/2565
การประชุมคณะทำงานกองทุนเพื่อการส่งเสริมการอนุรักษ์พลังงานของสำนักงานปลัดกระทรวงอุตสาหกรรม ครั้งที่ 1/2565
การประชุมคณะทำงานกองทุนเพื่อการส่งเสริมการอนุรักษ์พลังงานของสำนักงานปลัดกระทรวงอุตสาหกรรม ครั้งที่ 1/2565 วันนี้ (4 มีนาคม 2565) นายเดชา จาตุธนานันท์ ผู้ตรวจราชการกระทรวงอุตสาหกรรม ประธานการประชุมและประธานคณะทำงานกองทุนเพื่อการส่งเสริมการอนุรักษ์พลังงานของสำนักงานปลัดกระทรวงอุตสาหกรรม ครั้งที่ 1/2565 โดยที่ประชุมได้รับทราบการเปิดรับข้อเสนอโครงการฯ การยื่นลงทะเบียนขอรับการสนับสนุน และยุทธศาสตร์การจัดสรรเงินกองทุนเพื่อส่งเสริมการอนุรักษ์พลังงาน ปีงบประมาณ พ.ศ. 2565 อีกทั้งได้ร่วมกันพิจารณาข้อเสนอโครงการของสำนักงานปลัดกระทรวงอุตสาหกรรม ให้เป็นไปตามหลักเกณฑ์ เงื่อนไขการใช้จ่ายเงินกองทุนได้อย่างมีประสิทธิภาพและสอดคล้องกับภารกิจหน่วยงาน โดยมีนายทาวัน ทวีถาวรสวัสดิ์ ผู้ช่วยปลัดกระทรวงอุตสาหกรรม รองประธานคณะทำงานฯ ผู้แทนจากหน่วยงานที่เกี่ยวข้อง อาทิ กองยุทธศาสตร์และแผนงาน กองกลาง สำนักงานปลัดกระทรวงอุตสาหกรรม กรมโรงงานอุตสาหกรรม กรมส่งเสริมอุตสาหกรรม และสถาบันไฟฟ้าและอิเล็กทรอนิกส์ เข้าร่วมประชุม ณ ห้องประชุมกองยุทธศาสตร์และแผนงาน สำนักงานปลัดกระทรวงอุตสาหกรรม และผ่านโปรแกรม Zoom
วันอังคารที่ 28 มิถุนายน 2565
ครม. ลด VAT ให้ผู้ประกอบการ Data Center ในไทย ส่งเสริมการลงทุนในกิจการศูนย์ข้อมูล (Data Cntre) ดึงดูดการลงทุนศูนย์ข้อมูลขนาดใหญ่ ส่งเสริมไทยเป็นศูนย์กลางดิจิทัลของภูมิภาค
ครม. ลด VAT ให้ผู้ประกอบการ Data Center ในไทย ส่งเสริมการลงทุนในกิจการศูนย์ข้อมูล (Data Cntre) ดึงดูดการลงทุนศูนย์ข้อมูลขนาดใหญ่ ส่งเสริมไทยเป็นศูนย์กลางดิจิทัลของภูมิภาค
วันที่ 28 มิถุนายน 2565 นายธนกร วังบุญคงชนะ โฆษกประจำสำนักนายกรัฐมนตรี เผยที่ประชุมคณะรัฐมนตรี อนุมัติหลักการ ร่าง พ.ร.ฎ. ออกตามความในประมวลรัษฎากร ว่าด้วยการยกเว้นภาษีมูลค่าเพิ่ม (ฉบับที่ ..) พ.ศ. .... มาตรการภาษีเพื่อส่งเสริมการลงทุนในกิจการศูนย์ข้อมูล (Data Centre) เพื่อสนับสนุนให้ไทยเป็นศูนย์กลางดิจิทัล ของภูมิภาค (Regional Digital Hub) ตามนโยบายของรัฐบาล และสอดคล้องกับมติศูนย์บริหารสถานการณ์เศรษฐกิจ (ศบศ.)
ร่าง พ.ร.ฎ. ดังกล่าว มีสาระสำคัญ ยกเว้นภาษีมูลค่าเพิ่ม (VAT) จากเดิมที่ต้องเสียภาษีอัตราร้อยละ 7 สำหรับผู้ให้ประกอบกิจการศูนย์ข้อมูล (Data Center) เพื่อการให้บริการพื้นที่เก็บข้อมูลอิเล็กทรอนิกส์ผ่านเครือข่ายอินเทอร์เน็ต บริการเช่าพื้นที่ เซิร์ฟเวอร์และอุปกรณ์ที่เกี่ยวข้องเพื่อใช้ในการจัดเก็บ ประมวลผล และเชื่อมต่อข้อมูลทางอิเล็กทรอนิกส์ผ่านทางเครือข่ายอินเทอร์เน็ต
ทั้งนี้ ประโยชน์ที่คาดว่าจะได้รับจะมีการลงทุนในกิจการ (data center และกิจการที่เกี่ยวเนื่อง เช่น Cloud Computing ในประเทศไทยเพิ่มขึ้นโดยเฉพาะในระดับ (Hyperscale Data Center) ส่งเสริมประเทศไทยจะเป็นศูนย์กลางดิจิทัลของภูมิภาค (Regional Digital Hub) และเพิ่มรายได้ภาษีเงินได้นิติบุคคลจากผลประกอบการผู้ประกอบกิจการ Data Center ในประเทศเพิ่มขึ้นตามการเติบโตของกิจการซึ่งช่วยชดเชยการสูญเสียรายได้จากภาษีมูลค่าเพิ่มได้ด้วย
โดยผู้ได้รับสิทธิประโยชน์ ได้แก่ ผู้ประกอบกิจการ data center ในประเทศไทย โดยต้องมีคุณสมบัติและปฏิบัติตาม หลักเกณฑ์ วิธีการ และเงื่อนไขครบถ้วนตามที่ อธิบดีกรมสรรพากรประกาศกำหนด และแจ้งความประสงค์เพื่อขอใช้สิทธิต่ออธิบดีฯ ภายใน 5 ปี นับแต่วันที่ พ.ร.ฎ. นี้มีผลใช้บังคับ โดยจะได้รับสิทธิยกเว้นภาษีมูลค่าเพิ่ม ตั้งแต่วันที่ได้รับหนังสือแจ้งผลการพิจารณาคุณสมบัติจากกรมสรรพากร แล้ว
วันพุธที่ 20 เมษายน 2565
กระทรวงยุติธรรม ส่งร่าง พ.ร.บ.คู่ชีวิต คืน ครม.หลังรับฟังความเห็น รัฐมนตรีว่าการกระทรวงยุติธรรม เผย ประชาชน สนับสนุน - ขัดหลักศาสนาคริสต์-อิสลาม แต่ไม่ขัดข้องถ้าจะผลักดัน
กระทรวงยุติธรรม ส่งร่าง พ.ร.บ.คู่ชีวิต คืน ครม.หลังรับฟังความเห็น รัฐมนตรีว่าการกระทรวงยุติธรรม เผย ประชาชน สนับสนุน - ขัดหลักศาสนาคริสต์-อิสลาม แต่ไม่ขัดข้องถ้าจะผลักดัน เร่งขับเคลื่อนส่งต่อ เพื่อขยับไปแก้ปัญหาประชาชนเรื่องอื่นต่อ
วันที่ 20 เมษายน 2565 เวลา 10.00 น. ที่กระทรวงยุติธรรม นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมผู้บริหารกระทรวงยุติธรรม โดยมี ว่าที่ ร.ต.ธนกฤต จิตรอารีย์รัตน์ เลขานุการ รมว.ยุติธรรม น.ส.ณัฐธ์ภัสส์ ยงใจยุทธ ผู้ช่วย รมว.ยุติธรรม นายธนวัชร นิติกาญจนา ที่ปรึกษา รมว.ยุติธรรม พ.ต.ท.ประวุธ วงศ์สีนิล รองปลัดกระทรวงยุติธรรม นางอรัญญา ทองน้ำตะโก รองปลัดกระทรวงยุติธรรม อธิบดีกรมต่างๆ และผู้บริหาร เข้าร่วมการประชุม
โดยนายเรืองศักดิ์ สุวารี อธิบดีกรมคุ้มครองสิทธิและเสรีภาพ ได้รายงานความคืบหน้าร่างพระราชบัญญัติคู่ชีวิต ว่า จากที่คณะรัฐมนตรี มีมติให้กระทรวงยุติธรรม ทบทวนร่างพ.ร.บ.คู่ชีวิต และรับฟังความคิดเห็นกับกลุ่มหลากหลายทางเพศ รวมถึงกลุ่มศาสนา ซึ่งมีคำถามเพิ่มเติม 3 คำถาม ทางกรมคุ้มครองสิทธิฯ ได้ดำเนินการให้มหาวิทยาลัยสุโขทัยธรรมาธิราช ไปรับฟังความเห็น ได้ข้อสรุปเพื่อนำไปรายงานคณะรัฐมนตรีแล้ว
นายสมศักดิ์ กล่าวว่า จากรายงานที่ได้รับฟังความเห็น พบว่า 1. หลักการเหตุผลและความจำเป็น คือ มีกฎหมาย เพื่อให้คู่รักเพศเดียวกันจดทะเบียนคู่ชีวิต 2. สนับสนุนร่างพ.ร.บ.คู่ชีวิตที่รัฐบาลเสนอ สนับสนุนการสมรสเท่าเทียม สนับสนุนใช้ได้กับทุกคน และ 3. การรับฟังความเห็นกลุ่มศาสนา พบว่า ศาสนาพุทธ ไม่ขัดหลักศาสนา ขณะที่ ศาสนาคริสต์ ขัดหลักศาสนา แต่สนับสนุนให้ใช้คำว่าคู่ชีวิต พร้อมขอให้คุ้มครองผู้นำศาสนาที่ปฎิเสธการทำพิธีสมรส ส่วนศาสนาอิสลาม ขัดหลักศาสนา แต่ไม่ขัดข้องถ้าจะผลักดันร่างนี้
“เรื่องนี้ เคยมีร่างของพรรคการเมืองเสนอเข้าสภา แต่ถูกตีตกไปแล้ว แต่ในร่างที่รัฐบาลเสนอ ขณะนี้ อยู่ในขั้นตอนของวิปรัฐบาล ที่ส่งเรื่องให้ครม.พิจารณา และมีคำถามเพิ่ม มายังกระทรวงยุติธรรม ซึ่งขณะนี้ เราได้คำตอบครบถ้วนสมบูรณ์แล้ว และส่งเรื่องไปยังคณะรัฐมนตรีแล้ว เพราะกฎหมาย ที่เป็นประโยชน์กับประชาชน ทางกระทรวงยุติธรรม ไม่รอช้าอย่างแน่นอน และเราจะรีบขับเคลื่อน เพื่อจะได้ไปเร่งแก้ปัญหาของพี่น้องประชาชน ในเรื่องอื่นต่อไป “รมว.ยุติธรรม กล่าว
วันศุกร์ที่ 25 มิถุนายน 2564
หนุน เยาวชนสร้างวินัยการออม
....
การออมเงินเพื่อการเกษียณ เป็นการสร้างความมั่นคงในระยะยาวที่ดูไกลตัวเยาวชน แต่ใครเริ่มได้ก่อน ย่อมเป็นผลดีต่อตนเอง รัฐบาลจึงส่งเสริมให้นักเรียน นักศึกษาเริ่มต้นการออม โดยนำร่องในกลุ่มผู้กู้ยืม กยศ.
.
โดยหาก น้องๆ เปิดบัญชีกับกองทุนการออมแห่งชาติ หรือ กอช. แล้วนำส่งเงินออม เพียงเดือนละ 50 บาท ต่อเนื่องทุกเดือน สามารถนำไปสะสมเป็นชั่วโมงจิตสาธารณะได้ 1 ชั่วโมงต่อเดือน ด้วย
.
การออมกับ กอช. นั้น เริ่มขั้นต่ำเพียง 50 บาท สูงสุดไม่เกิน 13,200 บาท/ปี
ทุกครั้งที่ส่งเงินออม รัฐสมทบให้ตามช่วงอายุ ดังนี้
วันพุธที่ 2 มีนาคม 2565
ปลัดฯ กอบชัย เป็นประธานประชุมผู้บริหารระดับสูงของกระทรวงอุตสาหกรรม
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมผู้บริหารระดับสูงของกระทรวงอุตสาหกรรม
ปลัดฯ กอบชัย เป็นประธานประชุมผู้บริหารระดับสูงของกระทรวงอุตสาหกรรม
วันนี้ (2 มีนาคม 2565) เวลา 08.30 น. นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมผู้บริหารระดับสูงของกระทรวงอุตสาหกรรม ซึ่งที่ประชุมได้นำเสนอ 1) ร่างระเบียบวาระการประชุมนโยบายคณะกรรมการพัฒนาอุตสาหกรรมแห่งชาติ (กอช) เพื่อให้ที่ประชุมรับทราบและร่วมกันพิจารณาเพิ่มเติม 2) กำชับเจ้าหน้าที่กระทรวงอุตสาหกรรมให้ป้องกันและดูแลตนเอง (การ์ดอย่าตก) เนื่องจากการแพร่ระบาดที่มีความรุนแรงและพบผู้ติดเชื้อเพิ่มมากขึ้น 3) รายงานสถานการณ์ผลผลิตอ้อย และ 4) กระทรวงอุตสาหกรรมได้นำเสนอโครงการและกิจกรรมเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 จำนวน 30 โครงการ แบ่งออกเป็นด้านการส่งเสริมและสนับสนุนการใช้และสวมใส่ผ้าไทย การรักษาสิ่งแวดล้อม สาธารณะประโยชน์และการกุศลของทั้งส่วนกลางและส่วนภูมิภาค โดยมีนายสุรพล ชามาตย์ นางวรวรรณ ชิตอรุณ นายจุลพงษ์ ทวีศรี นายภานุวัฒน์ ตริยางกรูศรี รองปลัดกระทรวงอุตสาหกรรม นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม และคณะผู้บริหารระดับสูงของกระทรวงอุตสาหกรรม ร่วมประชุม ณ ห้องประชุม อก.1 ชั้น 2 อาคารสำนักงานปลัดกระทรวงอุตสาหกรรม
วันจันทร์ที่ 4 กรกฎาคม 2565
กอช. ร่วมกับ DGA เพิ่มช่องทางการออมผ่านระบบออนไลน์ให้แก่ผู้ประกอบอาชีพอิสระ เช็กสิทธิ์ สมัครสมาชิก ส่งเงินออมสะสม ผ่านแอป “ทางรัฐ” ได้แล้วตั้งแต่วันนี้
กองทุนการออมแห่งชาติ (กอช.) ร่วมกับ สำนักงานพัฒนารัฐบาลดิจิทัล (องค์การมหาชน)  หรือ DGA ยกระดับการออมผ่านระบบออนไลน์เพิ่มช่องทางอำนวยความสะดวกให้ประชาชนคนไทยเข้าถึงการออมมากขึ้น ทั้งเช็กสิทธิ์ สมัครเป็นสมาชิก กอช. และส่งเงินออมสะสม ผ่านแอปทางรัฐ
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ (กอช.) เปิดเผยว่า กองทุนการออมแห่งชาติ (กอช.) ยกระดับการออมผ่านระบบออนไลน์นอกจากแอปพลิเคชัน กอช. ได้ร่วมกับสำนักงานพัฒนารัฐบาลดิจิทัล (องค์การมหาชน) หรือ DGA เพื่ออำนวยความสะดวกให้ประชาชนคนไทยเข้าถึงการออมเพิ่มมากขึ้น ในการมีเงินออมไว้ใช้ยามเกษียณกับ กอช. สำหรับผู้ประกอบอาชีพอิสระ หรือแรงงานนอกระบบ อาทิ นักเรียน นักศึกษา พ่อค้าแม่ค้า รับจ้างทั่วไป อายุ 15 – 60 ปี ตรวจสอบสิทธิ์ เพียงกรอกเลขบัตรประจำตัวประชาชน 13 หลัก สมัครเป็นสมาชิก กอช. ส่งเงินออมสะสม ดูยอดเงินออมสะสมของตนเอง ผ่านแอปพลิเคชันทางรัฐ (แอปทางรัฐ) โดยออมเริ่มต้นเพียง 50 บาท สูงสุด 13,200 บาทต่อปี พร้อมรับเงินสมทบเพิ่มจากรัฐ ตามช่วงอายุ สูงสุด 100% หรือไม่เกิน 1,200 บาทต่อปี ในเดือนถัดไป
สำหรับผู้ที่สนใจสามารถดาวน์โหลดแอปพลิเคชัน “ทางรัฐ” ได้ผ่านแอปสโตร์ (App Store) สำหรับผู้ใช้สมาร์ทโฟนระบบไอโอเอส (IOS) และดาวน์โหลดผ่านเพลย์สโตร์ (Play Store) สำหรับผู้ใช้สมาร์ทโฟนระบบแอนดรอยด์ (Android) เพื่อตอบสนองไลฟ์สไตล์ของประชาชนในการเข้าถึงบริการต่าง ๆ จากทางภาครัฐได้ง่าย ๆ แค่ปลายนิ้วกับ กอช. สอบถามข้อมูลเพิ่มเติมได้ที่ สายด่วนเงินออม โทร. 02-049-9000
“คุณออม รัฐช่วยออม คุณได้บำนาญ”
วันพุธที่ 30 มีนาคม 2565
นายกฯ ห่วงใยสถานการณ์ปัญหาของประเทศ ยืนยันรัฐบาลจะทำงานเพื่อแก้ไขปัญหาทุกอย่างให้ดีที่สุด
นายกฯ ห่วงใยสถานการณ์ปัญหาของประเทศ ยืนยันรัฐบาลจะทำงานเพื่อแก้ไขปัญหาทุกอย่างให้ดีที่สุด
วันนี้ (29 มี.ค.65) เวลา 14.00 น. ณ บริเวณทางเชื่อมตึกสันติไมตรีและตึกไทยคู่ฟ้า ทำเนียบรัฐบาล ภายหลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แสดงความห่วงใยในสถานการณ์ปัญหาของประเทศ ทั้งในเรื่องสถานการณ์โควิด-19 ปัญหาเศรษฐกิจ ปากท้องของประชาชน และสถานการณ์สงครามรัสเซีย-ยูเครน ซึ่งรัฐบาลไม่นิ่งนอนใจต่อปัญหาดังกล่าว มีการพิจารณาหารือเพื่อแก้ไขปัญหา โดยยืนยันว่าจะร่วมมือกันทำงานเพื่อแก้ไขปัญหาทุกอย่างให้ดีที่สุด โดยเฉพาะอย่างยิ่งการแก้ปัญหาความยากจน ที่มุ่งบูรณาการการทำงานของทุกกระทรวงเพื่อแก้ปัญหาความยากจน โดยใช้ TPMAP ลงสู่การทำงานในระดับพื้นที่ เพื่อให้สามารถวางนโยบายการแก้ปัญหาได้ตรงจุด ตรงกับความต้องการและครอบคลุมกลุ่มเป้าหมายมากขึ้น โดยจะเร่งให้เกิดความชัดเจนภายในเดือนเมษายนนี้
นายกรัฐมนตรียังกล่าวถึงการแก้ปัญหาสลากแพง ซึ่งเป็นข้อเรียกร้องจากประชาชนมานานพอสมควร โดยรัฐบาลพยายามหาวิธีการและดำเนินการมาอย่างต่อเนื่อง ซึ่งในตอนนี้อยู่ระหว่างการขยายผล ตรวจสอบว่าปัญหาอยู่ตรงไหนเพื่อการแก้ปัญหาได้ตรงจุด เนื่องจากปัจจุบันเป็นการจ่ายตรงลงสู่ผู้รับโควตา ยืนยันไม่มีโควตาพิเศษ ซึ่งหากพบว่าทำผิดกฎระเบียบก็ต้องพิจารณาลงโทษตามกฎหมาย ตามระเบียบสำนักงานสลากกินแบ่งรัฐบาล
นอกจากนี้ นายกรัฐมนตรี ได้แสดงความห่วงใยต่อสถานการณ์ปุ๋ยขาดแคลน ทำให้ราคาปุ๋ยแพงขึ้น กำชับทุกหน่วยงานเร่งบรรเทาความเดือดร้อนของพี่น้องเกษตรกร ย้ำหน่วยงานที่เกี่ยวข้อง ผู้มีส่วนได้ส่วนเสียทุกกลุ่มต้องร่วมกันหาทางออกเพื่อแก้ไขปัญหาโดยเร็ว พร้อมทั้งฝากถึงสื่อมวลชนต่อกรณีการนำเสนอข่าวสถานการณ์ความขัดแย้งยูเครน-รัสเซีย ซึ่งรัฐบาลไม่แทรกแซงการนำเสนอข่าวของสื่อทุกแขนง ทั้งนี้ สื่อมวลชนควรนำเสนอข้อเท็จจริงที่ถูกต้อง วิเคราะห์สถานการณ์ด้วยความรอบคอบ มีความระมัดระวังในการวิพากษ์วิจารณ์หรือการแสดงความคิดเห็นที่เกินขอบเขตเพราะเป็นสถานการณ์ภายในของประเทศนั้น ๆ เพื่อไม่ให้ส่งผลกระทบต่อภาพลักษณ์ของประเทศไทย ส่วนกรณี ททบ. 5 ยืนยันว่ารัฐบาลไม่มีส่วนเกี่ยวข้อง ไม่เข้าไปแทรกแซงการบริหาร เป็นเรื่องภายในของคณะกรรมการที่จะพิจารณาร่วมกัน
ในตอนท้าย นายกรัฐมนตรียังได้เน้นย้ำว่า รัฐบาลติดตามสถานการณ์ปัญหาต่าง ๆ ภายในประเทศอย่างใกล้ชิดและต่อเนื่อง เร่งดำเนินการแก้ไขปัญหาความเดือดร้อนของประชาชน รวมทั้งติดตามสถานการณ์ต่างประเทศที่อาจจะส่งผลกระทบกับประเทศไทยทั้งทางตรงและทางอ้อม โดยมีการวางแผนงานในอนาคต เตรียมพร้อมรับมือกับปัญหาต่าง ๆ อย่างรัดกุม เช่น การออกมาตรการช่วยเหลือประชาชน 10 ข้อ ที่นับเป็นการเตรียมการรองรับเพื่อบรรเทาผลกระทบที่จะเกิดขึ้นกับพี่น้องประชาชนในอนาคต ซึ่งเป็นการใช้งบประมาณตามกรอบนโยบายการเงินการคลังภาครัฐ และถูกต้องตามกฎหมาย พร้อมกันนี้ ขอให้ประชาชนเตรียมความพร้อมในการรับมือกับปัญหาที่อาจจะเกิดขึ้นจากความยืดเยื้อของสถานการณ์โลกด้วย โดยรัฐบาลมีความมุ่งมั่นและพร้อมดำเนินการอย่างดีที่สุด ทุกคนทุกฝ่ายต้องไม่ขัดแย้งกัน ร่วมมือกันทำงานหาทางออกที่ดีที่สุดด้วยเหตุผลและหลักการที่ถูกต้อง เพื่อแก้ไขปัญหาความเดือดร้อนของประชาชนให้เกิดความต่อเนื่อง ยั่งยืน
---------------
วันพุธที่ 4 สิงหาคม 2564
นายกฯ ย้ำให้ความสำคัญ EEC เดินหน้าปฏิรูปประเทศด้านเศรษฐกิจ การค้า การลงทุนทุกมิติ เพื่อวันนี้และอนาคต รองรับโลกยุคใหม่เพิ่มขีดความสามารถในการแข่งขันของประเทศ
นายกฯ ย้ำให้ความสำคัญ EEC เดินหน้าปฏิรูปประเทศด้านเศรษฐกิจ การค้า การลงทุนทุกมิติ เพื่อวันนี้และอนาคต รองรับโลกยุคใหม่เพิ่มขีดความสามารถในการแข่งขันของประเทศ
วันนี้ (4 ส.ค.64) เวลา 10.00 น. ณ ห้อง PMOC ชั้น 2 ตึกไทยคู่ฟ้า ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการนโยบายเขตพัฒนาพิเศษภาคตะวันออก (กพอ.) ครั้งที่ 2/2564 (ผ่านระบบ Video Conference) ที่ประชุม ฯ รับทราบความก้าวหน้าโครงการพัฒนาสนามบินอู่ตะเภาและเมืองการบินภาคตะวันออก และโครงการรถไฟความเร็วสูงเชื่อมสามสนามบิน ย้ำรัฐบาลให้ความสำคัญเดินหน้าปฏิรูปประเทศทั้งด้านเศรษฐกิจ การค้าและการลงทุนในทุกมิติ โครงการ EEC ถือเป็นหนึ่งในโครงการสำคัญเร่งด่วน รัฐบาลทำงานเพื่อวันนี้และอนาคต รองรับโลกยุคใหม่และเพิ่มขีดความสามารถในการแข่งขันของประเทศเพื่อเพิ่มมูลค่าการค้าการลงทุนระหว่างประเทศไทยกับต่างประเทศ
โอกาสนี้ นายกรัฐมนตรีเปิดเผยถึงการพบปะหารือกับเอกอัครราชทูตหลายประเทศว่า หลายประเทศมีความสนใจที่จะมาร่วมลงทุนในประเทศไทย รวมถึงความร่วมมือในการที่จะถ่ายทอดเทคโนโลยีต่าง ๆ จึงขอให้ทุกหน่วยติดตามและทำให้เกิดผลเป็นรูปธรรมอย่างแท้จริง รวมทั้งขอให้เร่งประชาสัมพันธ์ให้ประชาชนทราบถึงผลงานและความก้าวหน้าของโครงการเขตพัฒนาพิเศษภาคตะวันออก (EEC) โดยเฉพาะประโยชน์ที่ประชาชนในพื้นที่และทั้งประเทศจะได้รับจากโครงการ EEC สำหรับแก้ไขปัญหา อุปสรรคต่าง ๆ ที่เกิดขึ้นของทุกหน่วยงานบูรณาการการทำงานให้เป็นไปตามกรอบกฎหมายที่เกี่ยวข้องต่อไป
นายกรัฐมนตรียังมอบหมายให้กระทรวงศึกษาธิการ กระทรวงการอุดมศึกษา วิทยาศาสตร์ วิจัยและนวัตกรรม เร่งเพิ่มขีดความสามารถของแรงงานในประเทศ ให้เป็นแรงงานที่มีฝีมือสอดคล้องกับความต้องการของตลาดและการพัฒนาประเทศ โดยเฉพาะการดึงคนรุ่นใหม่ หรือ Start Up ที่มีความรู้ความสามารถในแต่ละด้านมาร่วมทำงานด้วย เพิ่มการจ้างงาน ทำให้คนมีรายได้เพิ่มขึ้น รวมทั้งเพิ่มขีดความสามารถในการแข่งขันของประเทศไทยอันส่งผลดีต่อเศรษฐกิจ GDP และเศรษฐกิจโดยรวมของประเทศอีกด้วย
โอกาสนี้ นายกรัฐมนตรียังขอบคุณ สทนช. และหน่วยงานที่เกี่ยวข้องในการดำเนินการเรื่องของการจัดหาแหล่งน้ำรองรับเขตพัฒนาพิเศษภาคตะวันออก (EEC) และเตรียมความพร้อมเรื่องน้ำทั้งด้านอุปโภคบริโภค การเกษตร การผลิต และอุตสาหกรรม สำหรับรองรับ EEC ในอนาคต ขณะที่การพัฒนาโครงการรถไฟความเร็วสูงเชื่อมสามสนามบิน และการพัฒนาสนามบินอู่ตะเภา ซึ่งจะส่งผลให้เกิดการพัฒนาเมืองใหม่ที่จะมีประชากรเพิ่มขึ้นให้มีน้ำเพียงพอกับความต้องการของประชาชน อย่างไรก็ตาม การดำเนินการในเรื่องของอุตสาหกรรมต้องไม่ทำให้ส่งผลกระทบต่อประชาชนในพื้นที่ให้มากที่สุดเพื่อป้องกันไม่ให้เกิดความขัดแย้งอันจะทำให้การดำเนินโครงการต่าง ๆ ของรัฐเกิดผลได้เร็วขึ้นและเป็นไปตามเป้าหมายที่กำหนด
ในที่ประชุม นายกรัฐมนตรียืนยันรัฐบาลให้ความสำคัญเดินหน้าปฏิรูปประเทศทั้งด้านเศรษฐกิจ การค้าและการลงทุนในทุกมิติ โครงการ EEC ถือเป็นหนึ่งในโครงการสำคัญเร่งด่วน รัฐบาลทำงานเพื่อวันนี้และอนาคต รองรับโลกยุคใหม่และเพิ่มขีดความสามารถในการแข่งขันของประเทศ เพื่อเพิ่มมูลค่าการค้าการลงทุนระหว่างประเทศไทยกับต่างประเทศ พร้อมกำชับทุกส่วนราชการเน้นใช้จ่ายงบประมาณต้องเป็นไปด้วยความโปร่งใส ตรวจสอบได้ เกิดความคุ้มค่าและประโยชน์สูงสุดต่อประชาชนด้วย
วันพุธที่ 6 กรกฎาคม 2565
กยศ. ร่วมจัดมหกรรมไกล่เกลี่ยหนี้ที่ จังหวัดสกลนคร จังหวัดปทุมธานี จังหวัดสมุทรปราการ จังหวัดนครพนม และจังหวัดบึงกาฬ ในระหว่างวันที่ 6 – 9 กรกฎาคม 2565ผู้ร่วมงานจะไม่ถูกดำเนินคดี
กองทุนเงินให้กู้ยืมเพื่อการศึกษา (กยศ.) จัดมหกรรมไกล่เกลี่ยหนี้สินครัวเรือนที่ จังหวัดสกลนคร จังหวัดปทุมธานี จังหวัดสมุทรปราการ จังหวัดนครพนม และจังหวัดบึงกาฬ ในระหว่างวันที่ 6 – 9 กรกฎาคม 2565
กองทุนเงินให้กู้ยืมเพื่อการศึกษา (กยศ.) ร่วมกับกรมคุ้มครองสิทธิและเสรีภาพ และกรมบังคับคดี จัดมหกรรมไกล่เกลี่ยหนี้สินครัวเรือนที่ จังหวัดสกลนคร จังหวัดปทุมธานี จังหวัดสมุทรปราการ จังหวัดนครพนม และจังหวัดบึงกาฬ ในระหว่างวันที่ 6 – 9 กรกฎาคม 2565 ขอเชิญชวนผู้กู้ยืมเข้าร่วมงานเพื่อไกล่เกลี่ยก่อนฟ้องและหลังฟ้องซึ่งผู้กู้ยืมที่เข้าร่วมงานจะไม่ถูกดำเนินคดี
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า “กองทุนเงิน ให้กู้ยืมเพื่อการศึกษา ขอเชิญชวนผู้กู้ยืมเข้าร่วมงานมหกรรมไกล่เกลี่ยหนี้สินครัวเรือน
• วันพุธที่ 6 กรกฎาคม 2565 ณ โรงแรมพีซี แกรนด์พาเลซ อำเภอเมือง จังหวัดสกลนคร
• วันพฤหัสบดีที่ 7 กรกฎาคม 2565 ณ หอประชุม Diamond Hall อาคาร A3 ชั้น 5 มหาวิทยาลัยกรุงเทพ วิทยาเขตรังสิต จังหวัดปทุมธานี
• วันศุกร์ที่ 8 กรกฎาคม 2565
- ณ สำนักงานเทศบาลตำบลบางปู จังหวัดสมุทรปราการ
- ณ มหาวิทยาลัยนครพนม อาคารศรีโคตรบูรณ์ จังหวัดนครพนม
- ณ โรงแรม เดอะ วัน บึงกาฬ จังหวัดบึงกาฬ
• วันเสาร์ที่ 9 กรกฎาคม 2565 ณ วิทยาลัยเทคนิคสมุทรสาคร จังหวัดสมุทรสาคร
โดยกองทุนได้ร่วมกับกรมคุ้มครองสิทธิและเสรีภาพ และกรมบังคับคดี กระทรวงยุติธรรม ในการจัดงานไกล่เกลี่ยหนี้เพื่อเป็นการช่วยเหลือและบรรเทาความเดือดร้อนของผู้กู้ยืมเงินที่ได้รับผลกระทบทางเศรษฐกิจจากสถานการณ์การแพร่ระบาดของโรคติดเชื้อไวรัสโคโรนา 2019 ทำให้ผู้กู้ยืมเงินบางส่วนขาดรายได้และผิดนัดชำระหนี้ จนนำไปสู่การฟ้องร้องดำเนินคดีหรือถูกบังคับคดีตามกฎหมาย กลุ่มเป้าหมายของกองทุน ได้แก่ ผู้กู้ยืมกลุ่มที่ค้างชำระหนี้ที่ถูกบอกเลิกสัญญาและกำลังจะถูกฟ้อง และผู้กู้ยืมกลุ่มที่จะถูกบังคับคดีหากผู้กู้ยืมเข้ากระบวนการไกล่เกลี่ย กองทุนก็จะไม่จำเป็นต้องดำเนินคดี ซึ่งจะลดภาระค่าใช้จ่ายของกองทุน และนอกจากผู้กู้ยืมที่เข้าสู่กระบวนการไกล่เกลี่ยจะไม่ถูกดำเนินคดีแล้ว ผู้กู้ยืมจะได้รับส่วนลดเบี้ยปรับ รวมทั้งได้รับโอกาสในการขยายระยะเวลาผ่อนชำระได้ถึงอายุ 65 ปี เพื่อให้ผู้กู้ยืมสามารถกลับเข้ามาสู่ระบบการชำระหนี้ให้เป็นปกติ และเมื่อร่างพระราชบัญญัติกองทุนเงินให้กู้ยืมเพื่อการศึกษา (ฉบับที่...) พ.ศ. .... ที่อยู่ระหว่างการขอแก้ไขมีผลบังคับใช้ กองทุนจะมีอำนาจในการปลดภาระผู้ค้ำประกัน โดยกองทุนมีหลักการว่าจะยกเลิกการค้ำประกันของผู้ค้ำประกัน เมื่อผู้กู้ยืมได้ผ่อนชำระเงินต้นมาแล้วร้อยละ 25 ของเงินต้นที่ค้างชำระอีกด้วย
ทั้งนี้ ผู้กู้ยืมสามารถลงทะเบียนเข้าร่วมงานล่วงหน้าและดาวน์โหลดแอปพลิเคชัน กยศ. Connect เพื่อรับสิทธิขอไกล่เกลี่ยฯ ได้ที่ QRcode ด้านล่างหรือทางเว็บไซต์ www.studentloan.or.th หรือสอบถามเพิ่มเติมได้ที่ไลน์บัญชีทางการ กยศ. หรือโทรศัพท์หมายเลข 0 2016 4888” ผู้จัดการกองทุนฯ กล่าวในที่สุด
วันเสาร์ที่ 13 พฤศจิกายน 2564
นายกฯ เชิญชวนผู้ที่ยังไม่ได้ฉีดวัคซีน มารับการฉีด เร่งสร้างภูมิคุ้มกันหมู่ ขอ อสม.-ท้องถิ่น ช่วยกลุ่มเปราะบางเข้าสู่ระบบ
นายกฯ เชิญชวนผู้ที่ยังไม่ได้ฉีดวัคซีน มารับการฉีด เร่งสร้างภูมิคุ้มกันหมู่ ขอ อสม.-ท้องถิ่น ช่วยกลุ่มเปราะบางเข้าสู่ระบบ
เมื่อวันที่ 13 พ.ย. น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและ รมว.กลาโหม เชิญชวนประชาชนที่ยังไม่ได้รับการฉีดวัคซีนป้องกันโรคโควิด-19 เข้ารับการฉีดวัคซีน เพื่อสร้างภูมิคุ้มกันหมู่ในเกิดขึ้นโดยเร็ว สร้างความแข็งแกร่งในระบบสาธารณสุขให้รองรับการระบาด เพื่อลดความรุนแรงและการเสียชีวิตในประชากรกลุ่มเสี่ยง พร้อมขับเคลื่อนเศรษฐกิจ ภาคธุรกิจการท่องเที่ยว และการเปิดประเทศตามแผนที่กำหนด
ข้อมูลการฉีดวัคซีนตั้งแต่วันที่ 28 ก.พ.2564 - 11 พ.ย.2564 มีการฉีดวัคซีนสะสม 83,320,621 โดส แบ่งเป็นเข็มที่ 1 สะสม 44.8 ล้านราย หรือร้อยละ 62.2 เข็มที่ 2 สะสม 35.8 ล้านราย หรือร้อยละ 49.7 เข็มที่ 3 สะสม 2.7 ล้านราย หรือร้อยละ 3.8 โดยมี 9 จังหวัดที่ได้รับวัคซีนเข็มที่ 1 ร้อยละ 70 แล้ว ประกอบด้วย เชียงใหม่ กรุงเทพ สมุทรปราการ ชลบุรี ภูเก็ต ปทุมธานี สมุทรสาคร สงขลา ฉะเชิงเทรา
น.ส.ไตรศุลี กล่าวว่า กระทรวงสาธารณสุข คาดว่าจะสามารถฉีดวัคซีนได้ครบจำนวน 100 ล้านโดส ครอบคลุมประชากรร้อยละ 70 ภายในเดือน พ.ย.นี้ ขณะที่ปัจจุบันประกาศไทยมีการจัดหาวัคซีนแล้ว จำนวน 128.6 ล้านโดส ซึ่งมากกว่าแผนเดิมที่กำหนดไว้ โดยปัจจุบัน รัฐบาลกำหนดเป้าหมายที่จะฉีดเข็มที่ 1 ให้ได้อย่างน้อยร้อยละ 70 ภายในเดือน พ.ย. 2564 , ร้อยละ 80 ภายในเดือน ธ.ค. 2564 , เข็มที่ 2 อย่างน้อยร้อยละ 70 ภายในเดือน ธ.ค. 2564
น.ส.ไตรศุลี กล่าวว่า สำหรับประชาชนที่ยังไม่ได้รับการฉีดวัคซีน สามารถแจ้งความประสงค์ได้ผ่านช่องทางต่างๆที่ภาครัฐกำหนด รวมถึงติดต่อสถานพยาบาลโดยตรง หรือแจ้งกับเจ้าของสถานประกอบการ ส่วนกลุ่มเปราะบาง ที่ไม่สามารถเดินทางเข้ารับมาฉีดวัคซีนได้ สามารถแจ้ง อสม. ฝ่ายปกครอง ท้องถิ่น กำนัน ผู้ใหญ่บ้าน ภาคประชาสังคม เพื่อประสานรับการบริการฉีดวัคซีนเป็นกรณีพิเศษ จึงขอให้หน่วยงานราชการในพื้นที่ ช่วยกันตรวจสอบกลุ่มประชากร โดยเฉพาะกลุ่มเปราะบางที่ยังไม่ได้รับวันซีนในพื้นที่ของตัวเองด้วย เพื่อที่จะได้เข้าสู่ระบบการฉีดวัคซีนโดยเร็ว
..........................
วันจันทร์ที่ 1 สิงหาคม 2565
รัฐบาลรับข้อสังเกตสภาฯ แนวทางจัดการพืชกระท่อม กระทรวงเกษตรเร่งขยายพันธุ์แจกเกษตรกร
รัฐบาลรับข้อสังเกตสภาฯ แนวทางจัดการพืชกระท่อม กระทรวงเกษตรเร่งขยายพันธุ์แจกเกษตรกร
วันนี้ (1 สิงหาคม 2565) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า สืบเนื่องจากร่างพระราชบัญญัติพืชกระท่อม พ.ศ. ….ได้ผ่านการเห็นชอบจากรัฐสภาแล้ว โดยมีสาระ เป็นการกำหนดมาตรการกำกับดูแลการเพาะปลูกพืชกระท่อม การขายและการนำเข้าหรือการส่งออกใบกระท่อมเพื่อให้เกิดประโยชน์ทางเศรษฐกิจของประชาชนมากที่สุด และกำหนดมาตรการกำกับดูแลการขาย การโฆษณาและการบริโภคใบกระท่อมเพื่อคุ้มครองสุขภาพของบุคคลซึ่งมีอายุต่ำกว่า 18 ปีและบุคคลกลุ่มเสี่ยงอื่น อย่างไรก็ตาม ยังมีข้อสังเกตจากคณะกรรมธิการพิจารณาร่างพ.ร.บ.ฯ จากทั้งสภาผู้แทนราษฎรและวุฒิสภา ซึ่งรัฐบาลเห็นชอบที่จะรับไปพิจารณาต่อไปเพื่อให้การใช้พืชกระท่อมเกิดประโยชน์สูงสุดทั้งในด้านการแพทย์และเศรษฐกิจ และป้องกันความเสี่ยงจากการบริโภคที่ไม่เหมาะสม
ในการนี้ กระทรวงยุติธรรม จะเป็นหน่วยงานหลักในการรับข้อสังเกตดังกล่าว และนำไปพิจารณาร่วมกันกับกระทรวงและหน่วยงานที่เกี่ยวข้อง โดยต้องนำกลับมาเสนอสำนักเลขาคณะรัฐมนตรีต่อไป
ข้อสังเกต อาทิ
1.กระทรวงสาธารณสุขควรแก้ไขเพิ่มเติมกฎหมายที่เกี่ยวข้องกับผลิตภัณฑ์สมุนไพร ยา อาหารและเครื่องสำอางเพื่อให้ประชาชนและผู้ประกอบการสามารถใช้ประโยชน์จากพืชกระท่อมเป็นผลิตภัณฑ์ดังกล่าวได้
2.รัฐควรสนับสนุนและส่งเสริมการวิจัยและพัฒนาพืชกระท่อมในทุกมิติโดยเฉพาะมิติประโยชน์ทางการแพทย์ สนับสนุนให้มีการใช้ใบกระท่อมตามวิถีชุมชน
3.สนับสนุนการส่งออกพืชกระท่อมเพื่อประโยชน์ทางเศรษฐกิจของประเทศและมีมาตรการส่งเสริมและสนับสนุนผู้เพราะปลูกพืชกระท่อมผู้ค้าใบกระท่อมและอุตสาหกรรมพืชกระท่อมในประเทศเป็นระยะเวลาอย่างน้อยห้าปีแรก
4.กำหนดเพิ่มเติมสถานที่ห้ามขาย วิธีการห้ามขาย หรือการห้ามขายในลักษณะอื่น
นางสาวรัชดา กล่าวด้วยว่า รัฐบาลพร้อมรับฟังข้อเสนอแนะจากทุกภาคส่วน เพื่อผลักดันให้เกิดการสร้างมูลค่าเพิ่มจากการใช้พืชกระท่อมในทางการแพทย์ ขับเคลื่อนให้เป็นพืชเศรษฐกิจ และสร้างรายได้แก่เกษตรกร ขณะนี้ กระทรวงเกษตรและสหกรณ์ ได้ทำการถ่ายทอดเทคโนโลยีการผลิตและขยายกระท่อมพันธุ์ดี แจกจ่ายแก่เกษตรกรหลายแสนต้นไปแล้ว เพื่อให้ปลูกเป็นพืชสมุนไพรพื้นบ้านในครัวเรือน และสามารถนำไปพัฒนาอาชีพเป็นพืชทางเลือกในอนาคต ในส่วนของการสนับสนุนการวิจัยและพัฒนา รัฐบาลส่งเสริมการสกัดสารไมทราไจนีน” (Mitragynine) ในใบกระท่อมเพื่อมาใช้ประโยชน์ทำผลิตภัณฑ์ทางการแพทย์และอื่นๆ เช่น ต้านโรคซึมเศร้า บรรเทาอาการพาร์กินสัน เป็นต้น มั่นใจได้ว่า พืชกระท่อมจะเป็นพืชเศรษฐกิจสำคัญอีกชนิดหนึ่งของประเทศอย่างแน่นอน
................................
วันพุธที่ 3 สิงหาคม 2565
โฆษกรัฐบาลป้อง”บิ๊กตู่” สวน “ภูมิธรรม” อย่าติดนิสัยชี้นิ้วสั่ง แจงรัฐบาลบริหารประเทศถึงวันไหนไม่ใช่เรื่องที่พรรคเพื่อไทยจะมาตัดสินใจให้ เหน็บ คนที่ดัน กม.แบบสุดซอย
โฆษกรัฐบาลป้อง”บิ๊กตู่” สวน “ภูมิธรรม” อย่าติดนิสัยชี้นิ้วสั่ง แจงรัฐบาลบริหารประเทศถึงวันไหนไม่ใช่เรื่องที่พรรคเพื่อไทยจะมาตัดสินใจให้ เหน็บ คนที่ดัน กม.แบบสุดซอยเพื่อช่วยคนเพียงคนเดียวต่างหากที่หน้าไม่อาย ไร้อุดมการณ์
วันนี้ (3 สิงหาคม 2565) นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่นายภูมิธรรม เวชยชัย ที่ปรึกษาผู้นำฝ่ายค้านในสภาผู้แทนราษฎร ระบุว่า วันที่ 23 สิงหาคม 2565 พล.อ.ประยุทธ์ จันทร์โอชา นายกฯ และรมว.กลาโหม จะครองอำนาจครบ 8 ปีนั้น ประเทศไทยไม่ได้เป็นของ พล.อ.ประยุทธ์และพวก แต่เป็นของประชาชนไทยทุกคน ถึงเวลามียางอาย คืนอำนาจกลับไปให้ประชาชนว่า รัฐบาลชุดนี้มาจากการเลือกตั้งของประชาชน และการบริหารประเทศก็ไม่ใช่เรื่องที่นายภูมิธรรมจะมาตัดสินใจให้ว่ารัฐบาลจะต้องอยู่บริหารประเทศได้ไม่เกินวันไหน เป็นเรื่องที่ศาลรัฐธรรมนูญจะพิจารณา อย่าเอานิสัยชี้นิ้วสั่งอะไรแล้วต้องได้ตามนั้นในพรรคเพื่อไทยมาใช้กับคนอื่น อย่างไรก็ตาม ตนไม่แปลกใจที่ภายในพรรคเพื่อไทยยังคงวุ่นวายถึงวันนี้ หรือนายภูมิธรรมคือหนึ่งในนักรบห้องแอร์ตามที่ ส.ส.พรรคเพื่อไทยบางคนเคยออกมาให้สัมภาษณ์ แม้กระทั่งคุณหญิงสุดารัตน์ เกยุราพันธุ์ ที่อยู่กับพรรคมานานตั้งแต่สมัยพรรคไทยรักไทย ก็ยังต้องโบมือลาจากพรรคเพื่อไทยไป หากเป็นเช่นนั้นถือว่าน่าเสียดาย ที่สำคัญคือ การบริหารประเทศไม่ใช่เรื่องเล่นๆ ที่จะให้คนเพียงไม่กี่คนมาชี้นิ้วสั่งการเพื่อช่วยเหลือใครคนใดคนหนึ่งได้
“พอแก้ไขรัฐธรรมนูญแบบเข้าทางตัวเองก็บอกว่าเป็นรัฐธรรมนูญฉบับประชาชน แต่พอตัวเองไม่ได้ประโยชน์ก็บอกว่าเป็นรัฐธรรมนูญฉบับเผด็จการอุ้มสม กล่าวหาพรรคการเมืองบางพรรคว่าไร้อุดมการณ์ ยกมือยอมให้ พล.อ.ประยุทธ์เป็นนายกฯ จัดตั้งรัฐบาล หรือต้องทำแบบพรรคเพื่อไทย ที่ไม่สนงานในสภาฯ เน้นสรรหาแนวทางเกาะกระแสม็อบแบบเนียนๆ โดยไม่เคยสนใจความเดือดร้อนของประชาชน ขอเพียงพรรคตัวเองได้เข้ามาบริหารประเทศเพื่อช่วยคนเพียงคนเดียว จะออกกฎหมายแบบสุดซอยขนาดไหนก็ไม่สน จนถูกตราหน้าว่าหน้าไม่อาย แบบนั้นหรือถึงจะเรียกว่ามีอุดมการณ์ วันนี้ก่อนจะว่าคนอื่น ลองเอามือจับหน้าตัวเองดูก่อนว่า ยางอายยังหลงเหลือให้เห็นอยู่หรือเปล่า” นายธนกร กล่าว
วันเสาร์ที่ 7 สิงหาคม 2564
“อนุทิน” มอบวัคซีนโควิดเร่งฉีด อสม.และบูสเตอร์โดสบุคลากรทางการแพทย์ จ.นครสวรรค์
รองนายกรัฐมนตรีและรัฐมนตรีว่าการกระทรวงสาธารณสุขลงพื้นที่ รพ.ท่าตะโก จ.นครสวรรค์ มอบวัคซีนโควิด 19 สนับสนุนการฉีดสูตรสลับใน อสม.และฉีดบูสเตอร์โดสบุคลากรทางการแพทย์ ให้ครบถ้วนในเดือนนี้ ฝาก อสม.ช่วยชักชวนประชาชนกลุ่มเสี่ยงเข้ารับการฉีดวัคซีน
วันนี้ (7 สิงหาคม 2564) ที่โรงพยาบาลท่าตะโก จ.นครสวรรค์ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายแพทย์เกียรติภูมิ วงศ์รจิต ปลัดกระทรวงสาธารณสุข และนายแพทย์โอภาส การย์กวินพงศ์ อธิบดีกรมควบคุมโรค มอบวัคซีนโควิด 19 เพื่อฉีดบุคลากรทางการแพทย์และอาสาสมัครสาธารณสุขหมู่บ้าน (อสม.) จ.นครสวรรค์ พร้อมตรวจเยี่ยมจุดฉีดวัคซีน
นายอนุทินกล่าวว่า จากการกลายพันธุ์ของเชื้อสายพันธุ์เดลตา ทำให้ติดเชื้อโควิด 19 ได้รวดเร็ว มีการใช้ยาต้านไวรัสฟาวิพิราเวียร์เพิ่มมากขึ้น ขณะนี้ทั่วประเทศมีความต้องการใช้ยาฟาวิพิราเวียร์ วันละ 8.5 แสนเม็ดต่อวัน ยืนยันว่ายาไม่มีขาด โดยเดือนสิงหาคมนำเข้ายาฟาวิพิราเวียร์ 40 ล้านเม็ด เดือนหน้าอีก 100 ล้านเม็ด อย่างไรก็ตาม ต้องช่วยกันลดการติดเชื้อ โดยเคร่งครัดมาตรการควบคุมโรคและฉีดวัคซีน ซึ่งรัฐบาลจัดหามาฉีดให้ประชาชนในปีนี้ได้ครบตามเป้าหมาย โดยตั้งแต่เดือนสิงหาคมเป็นต้นไปจะมีปริมาณวัคซีนส่งไปในแต่ละจังหวัดมากขึ้น
นายอนุทินกล่าวต่อว่า วันนี้ได้นำวัคซีนบูสเตอร์มาฉีดให้กับบุคลากรทางการแพทย์ด่านหน้า และนำวัคซีนมาฉีดให้กับ อสม.โดยจะเร่งฉีดให้ครบถ้วนภายในเดือนนี้ เนื่องจาก อสม.ถือว่าเป็นบุคลากรด่านหน้า ทำงานมีความเสี่ยงจากการติดตามและดูแลผู้เดินทางมากลับเข้ามาในพื้นที่ ซึ่งมีโอกาสติดเชื้อสูงได้เช่นกัน
“ขอให้ อสม.มีความมั่นใจ การฉีดวัคซีนสลับซิโนแวคตามด้วยแอสตร้าเซนเนก้าห่างกัน 3 สัปดาห์ ช่วยให้ภูมิคุ้มกันสูงขึ้นมากในเวลารวดเร็วและมีความปลอดภัย ขอให้ช่วยชักชวนประชาชนโดยเฉพาะกลุ่มเสี่ยงมาฉีดวัคซีน เพื่อลดโอกาสติดเชื้ออาการรุนแรงและเสียชีวิต ซึ่งหากไม่สามารถเดินทางมาได้ก็ขอให้ประสานเจ้าหน้าที่สาธารณสุขให้พื้นที่จัดบริการเชิงรุกเข้าไปฉีดในชุมชน”นายอนุทินกล่าว
สำหรับ จ.นครสวรรค์ มีผู้ติดเชื้อสะสมตั้งแต่ระลอกเมษายน 2564 ถึงวันที่ 6 สิงหาคม 2564 จำนวน 4,746 ราย อยู่ระหว่างรักษา 2,493 ราย รักษาหายแล้ว 2,187 ราย เสียชีวิต 66 ราย ขณะนี้มีโรงพยาบาลสนาม 7 แห่ง กำลังสร้างแห่งที่ 8 จะทำให้มีเตียงรองรับรวม 1,200 เตียง โรงพยาบาลจังหวัดและโรงพยาบาลชุมชนรวมมี 500 กว่าเตียง และศูนย์พักคอยมีอีกพันกว่าเตียง เตียงจะเพียงพอหากควบคุมผู้ติดเชื้อรายใหม่ไม่ถึงวันละ 200 ราย
******************************* 7 สิงหาคม 2564
วันอาทิตย์ที่ 30 มกราคม 2565
โฆษกรัฐบาลย้ำผลสำเร็จการเปิดเที่ยวบินพาณิชย์สนามบินเบตง “นายกฯ” มอบความสุขให้คนใต้ มุ่งพัฒนาเศรษฐกิจภาคใต้อย่างเป็นรูปธรรม
โฆษกรัฐบาลย้ำผลสำเร็จการเปิดเที่ยวบินพาณิชย์สนามบินเบตง “นายกฯ” มอบความสุขให้คนใต้ มุ่งพัฒนาเศรษฐกิจภาคใต้อย่างเป็นรูปธรรม
วันที่ 30 ม.ค. 65 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ย้ำถึงผลสำเร็จการเปิดใช้ท่าอากาศยานเบตง จังหวัดยะลา ให้เที่ยวบินพาณิชย์แบบเช่าเหมาลำ โดยสายการบินนกแอร์ เส้นทางดอนเมือง - เบตง - ดอนเมือง ใช้สนามบินเบตงเป็นเที่ยวบินแรกเมื่อวานนี้ (29 ม.ค. 65) เพื่อส่งเสริมการท่องเที่ยวให้กับอำเภอเบตง ว่า เป็นไปตามยุทธศาสตร์ชาติ “มั่นคง มั่งคั่ง ยั่งยืน” ถือเป็นผลงานของรัฐบาลที่ต้องการดำเนินการพัฒนาเศรษฐกิจความมั่นคงในพื้นที่ 3 จังหวัดชายแดนภาคใต้อย่างเป็นรูปธรรม
โฆษกประจำสำนักนายกรัฐมนตรี กล่าวเพิ่มว่า ผลสำเร็จครั้งนี้ถือเป็นเรื่องที่น่ายินดีสำหรับพี่น้องชาวเบตงและพื้นที่ใกล้เคียง ที่นอกจากจะเพิ่มทางเลือกการเดินทางมากกว่าเดิมแล้ว ยังจะช่วยส่งเสริมเศรษฐกิจในพื้นที่ สร้างรายได้จากการท่องเที่ยวมากขึ้น ถือเป็นการมอบความสุขให้พี่น้องภาคใต้ พร้อมกับนายกรัฐมนตรีได้กำชับให้หน่วยงานที่เกี่ยวข้อง ทำให้สนามบินเบตงเกิดประโยชน์สูงสุด ให้เตรียมความพร้อมรองรับการให้บริการอำนวยความสะดวกประชาชนให้สามารถเดินทางสัญจรได้อย่างสะดวก รวดเร็ว และปลอดภัย ภายใต้มาตรการการเฝ้าระวังโรคติดเชื้อไวรัสโคโรนา 2019 (COVID-19) และเป็นไปตามมาตรฐานความปลอดภัยของสำนักงานการบินพลเรือนแห่งประเทศไทย (กพท.) อย่างเคร่งครัดด้วย
“การก่อสร้างสนามบินเบตง เป็นไปตามนโยบายของนายกรัฐมนตรีและรัฐบาลที่ต้องการพัฒนา 3 จังหวัดชายแดนภาคใต้ เชื่อมโยงโครงข่ายคมนาคม และสนับสนุนการพัฒนาเศรษฐกิจสังคมในพื้นที่ โครงการเมืองต้นแบบ “สามเหลี่ยม มั่นคง มั่งคั่ง ยั่งยืน” ให้เป็นพื้นที่พัฒนาพิเศษลักษณะเฉพาะ เพื่อให้มีการลงทุนจากภาคเอกชนประกอบด้วยอำเภอหนองจิก จังหวัดปัตตานี “เมืองเกษตรอุตสาหกรรม” อำเภอสุไหง-โกลก จังหวัดนราธิวาส “เมืองเชื่อมการค้าชายแดน” และอำเภอเบตง จังหวัดยะลา “ต้นแบบของเมืองท่องเที่ยว” ซึ่งทั้งสามส่วนนี้จะเชื่อมโยงถึงกัน เพื่อกระจายการพัฒนาและความเจริญ ลงสู่ท้องถิ่นทำให้เกิดการจ้างงานและกระตุ้นเศรษฐกิจในท้องถิ่น ซึ่งจากนี้ จะเตรียมพร้อมสำหรับการเปิดทำการบินแบบประจำ (Schedule Flight)ใน2เส้นทางตามที่ได้มีการขออนุญาตทำการบิน คือ1. หาดใหญ่-เบตง-หาดใหญ่ และ2. ดอนเมือง-เบตง-ดอนเมือง ทั้งนี้ แม้ขณะนี้ ยังไม่มีเที่ยวบินประจำแต่สนามบินเบตงก็สามารถให้บริการเที่ยวบินของราชการและเที่ยวบินส่วนบุคคลที่สนใจทำการบินได้แล้ว ถือเป็นอีกหนึ่งผลงานความสำเร็จอีกผลงานของรัฐบาลในการพัฒนาภาคใต้ของไทย” นายธนกร กล่าว